text: РЕШЕНИЕ НА СЪВЕТА
  от 20 ноември 2012 година
  за сключване на Протокол към Евро-средиземноморското споразумение за асоцииране между Европейските общности и техните държави членки, от една страна, и Държавата Израел, от друга страна, за оценка на съответствието и приемане на промишлени продукти (ОСП)
  (2013/1/ЕС)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 207 във връзка с член 218, параграф 6, буква а), подточка v) и член 218, параграф 7 от него,
  като взе предвид предложението на Европейската комисия,
  като взе предвид одобрението на Европейския парламент,
  като има предвид, че:
  (1)
  Евро-средиземноморското споразумение за асоцииране между Европейските общности и техните държави членки, от една страна, и Държавата Израел, от друга страна (1) („Споразумението за асоцииране“), влезе в сила на 20 ноември 1995 г.
  (2)
  Член 47 от Споразумението за асоцииране предвижда, когато е подходящо, сключването на споразумения за взаимно признаване в областта на оценката на съответствието, а член 55 от Споразумението предвижда полагането на всички усилия за сближаване на законодателствата на страните с цел да се улесни прилагането на Споразумението.
  (3)
  Протоколът към Споразумението за асоцииране за оценка на съответствието и приемане на промишлени продукти (ОСП) („Протоколът“) беше подписан от името на Съюза на 6 май 2010 г.
  (4)
  Протоколът следва да бъде одобрен.
  (5)
  Комисията отговаря за осигуряването на външното представителство на Съюза във връзка с Протокола, включително по отношение на информирането и нотифицирането, и за препращането на отговори по искания в съответствие с приложенията. Протоколът се прилага въз основа на съответното законодателство на Съюза относно акредитацията, пазарния надзор и пускането на продуктите на пазара.
  (6)
  Необходимо е Комисията да бъде упълномощена да прави технически изменения на Протокола,
  ПРИЕ НАСТОЯЩОТО РЕШЕНИЕ:
  Член 1
  Протоколът към Евро-средиземноморското споразумение за асоцииране между Европейските общности и техните държави членки, от една страна, и Държавата Израел, от друга страна, за оценка на съответствието и приемане на промишлени продукти (ОСП) („Протоколът“) се одобрява от името на Съюза.
  Текстът на Протокола е приложен към настоящото решение.
  Член 2
  Председателят на Съвета предава от името на Съюза дипломатическата нота, предвидена в член 16 от Протокола.
  Член 3
  Комисията се упълномощава да одобрява изменения съгласно членове 7, 13 и 15 от Протокола, след като се консултира със специалния комитет, назначен от Съвета в съответствие с член 218, параграф 4 от Договора.
  Член 4
  Настоящото решение влиза в сила в деня на публикуването му в Официален вестник на Европейския съюз.
  Съставено в Брюксел на 20 ноември 2012 година.